**Vaidlustus Riigihangete vaidlustuskomisjonile**  
Esitaja: SA Omanäolise Kooli Arenduskeskus (registrikood 90000676)  
Riigihange: 289603 „Koolitused õigust rikkunud noortega töötavatele spetsialistidele (Justiits- ja Digiministeerium)”  
Pakkumuse number: 561113  
Hanke osa: 1

**Vaidlustuse ese ja nõue (RHS § 190 lg 1 p 2)**

Käesolevaga palume **tunnistada kehtetuks hankija 04.07.2025 otsus**, millega lükati tagasi SA Omanäolise Kooli Arenduskeskuse pakkumus nr 561113 hanke osa 1 osas, põhjendusega, et pakkumuses ei olnud esitatud dokumenti „Pakkumuse maksumuse lahtikirjutuse vorm“.

**Vaidlustuse põhjendus (RHS § 190 lg 1 p 3)**

Vaidlustaja esitas dokumendi „Pakkumuse maksumuse lahtikirjutuse vorm“ pakkumuse esitamisel ning laadis selle üles e-hankeportaali alajaotusesse „Hindamiskriteeriumid ja hinnatavad näitajad“.

Paraku kuvatakse nimetatud alajaotuses pärast pakkumuse esitamist hiljem **süsteemi poolt automaatselt moodustatud kaust „Hange\_289603\_Pakkumus\_561113.zip“, mis ei sisalda sinna laaditud Pakkumuse maksumuse lahtikirjutuse vormi, vaid koosneb teise hankeosa dokumentidest, mille allikas on leht „Vastavustingimused“,** mitte tegelikult lehele „Hindamiskriteeriumid ja hinnatavad näitajad“ laaditud failist.

Tegemist on süsteemi poolt automaatselt kokku pakitud pakkumuse failidega, mis sisaldavad järgmisi dokumente:

1. lehel “Vastavustingimused” täidetud andmed;
2. pakkuja poolt leheküljele “Vastavustingimused” üles laetud failid nagu Pakkumuse vorm, Projektimeeskonna nõude ja kogemuse kinnituse vorm, tunnistuste/diplomite koopiad, Hankepass jm.
3. lehel “Hindamiskriteeriumid ja hinnatavad näitajad” täidetud andmed;

Lehel „Hindamiskriteeriumid ja hinnatavad näitajad“ puuduvad sisestusväljad või failide lisamise võimalused eeltoodud p.1 ja p.2. dokumentide jaoks, mistõttu ei ole pakkujal võimalik selliseid faile ega vastavat kausta ise sinna alajaotusse sihipäraselt tekitada.

**Seega ei ole tegemist pakkuja vea ega puudujäägiga, vaid süsteemse eksitusega, mille puhul portaali tehniline lahendus ei kajasta korrektselt pakkuja poolt lehele „Hindamiskriteeriumid ja hinnatavad näitajad“ üles laetud faili, vaid kuvab selle asemel automaatselt teisest alajaotusest pärinevaid andmeid.** Tegemist on süsteemi autonoomse tegevusega, mida pakkuja ei saanud mõjutada ega kontrollida.

Lisaks esines pakkumuse esitamise ajal süsteemis tõrkeid just lehel „Hindamiskriteeriumid ja hinnatavad näitajad“, eriti ühikuhindade sisestamisel ja käibemaksu protsendi muutmisel. Selle tõttu esitati esialgselt pakkumus, mille lõpphind arvutati süsteemi poolt vale käibemaksu protsendi alusel. Pakkuja tuvastas vea pakkumuse kontrollimisel ja võttis selle kohe tagasi, seejärel esitati uus pakkumus koos korrektse käibemaksu protsendiga. Tegemist on olukorraga, kus süsteemne ebastabiilsus võis mõjutada failide nähtavust ja sidumist, mistõttu ei saa pakkujat pidada vastutavaks selle eest, et konkreetne dokument, mis oli pakkuja poolt õigeaegselt õigesse kohta üles laetud, ei olnud otsuse tegijale nähtav.

Pakkuja SA Omanäolise Kooli Arenduskeskus esitas nimetatud dokumendi vormi peale selgituse küsimist uuesti teabevahetuse kaudu hankijale ning lisab selle ka käesoleva vaidlustuse lisana.

**Tõendid (RHS § 190 lg 1 p 5)**

1. **Pakkumuse maksumuse lahtikirjutuse vorm ja ekraanipilt faili metaandmetest** (lisatud)

* kinnitab, et nõutud dokument oli olemas pakkumuse esitamise hetkel.
* faili metaandmed (nt koostamise kuupäev, viimase redigeerimise aeg) näitavad, et dokumenti **ei ole pärast pakkumuse esitamist muudetud** ega tagantjärele koostatud.

1. **Ekraanipildid eelpool kirjeldatud süsteemi poolt valesse alajaotusse kuvatud kaustast** „Hange\_289603\_Pakkumus\_561113.zip“ kahel alamlehel (Vastavustingimused, Hindamiskriteeriumid ja hinnatavad näitajad) ning mõlemast alamlehest avatuna

* selgitab, et kaust „Hange\_289603\_Pakkumus\_561113.zip“, mis kuvatakse alajaotuses „Hindamiskriteeriumid ja hinnatavad näitajad“, pärineb tegelikult lehelt „Vastavustingimused“;
* kinnitab, et tegemist on tehnilise rikkega, pakkujal puudus võimalus sellist failistruktuuri sinna käsitsi laadida või sihipäraselt muuta, seega on tegemist süsteemse eksitusega.

1. **Varasem teabevahetus hankijaga** (23.05.2025 hankija küsimus pakkujale ja 25.05.2025 pakkuja vastus hankijale):

* kinnitab, et vaidlustaja selgitas varem olukorda ja tehnilist tõrget.

**Menetluse vorm (RHS § 190 lg 1 p 7)**

Soovime vaidlustuse menetlemist kirjalikus menetluses.

**Riigilõivu tasumine (RHS § 190 lg 1 p 8, § 186)**

Vaidlustusega koos esitatakse ka maksekorraldus 640-eurose riigilõivu tasumise kohta.

**Lisad:**

1. Pakkumuse maksumuse lahtikirjutuse vorm

2. Kuvatõmmis faili metaandmetest

3. Kuvatõmmised kaustast „Hange\_289603\_Pakkumus\_561113.zip“ kahel alamlehel (Vastavustingimused; Hindamiskriteeriumid ja hinnatavad näitajad) ning avatud alamlehtedest.

4. Koopia teabevahetusest hankijaga (23.05.2025 ja 25.05.2025)

5. Riigilõivu maksekinnitus

**Lugupidamisega**  
Koidu Tani-Jürisoo

SA Omanäolise Kooli Arenduskeskus  
juhatuse liige

09.07.2025.a.